VEROHALLINTO **TIEDOTE**

Tietopalvelu  **27.9.2018**

PL 325

00052 VERO Dnro VH/1556/07.01.03/2018

Kunnat

**VUODEN 2018 KIINTEISTÖVEROTIETOJEN LUOVUTTAMINEN KUNNAN VIRANOMAISILLE**

Kunnat voivat tilata verovuoden 2018 kiinteistöverotiedot Verohallinnolta sähköisessä muodossa kiinteistötietoja sisältävien kunnan rekisterien ylläpitoa ja veronsaajien oikeudenvalvontaa varten. Verovuoden 2018 kiinteistöverotiedot ovat tilattavissa kiinteistöverotuksen valmistumisen jälkeen 28.9.2018 alkaen. Tiedot ovat 31.12.2017 tilanteen mukaiset ja ne sisältävät asiakkaiden mahdollisesti tekemät korjaukset.

Verohallinto luovuttaa kiinteistöverotiedot yksittäiselle kunnalle **vain kertaalleen**. Kunta voi tilata vain oman alueensa kiinteistöverotiedot.

Kunnalla on oikeus luovuttaa saamansa tiedot edelleen kunnan muille viranomaisille edellä mainittuja käyttötarkoituksia varten.

**Luovutusperuste, luovutettavat tiedot ja tietojen käyttötarkoitus**

Tiedot luovutetaan verotustietojen julkisuudesta ja salassapidosta annetun lain (1346/1999) 14 §:n 2 momentin nojalla. Kyseessä olevan säännöksen mukaan Verohallinto voi salassapitosäännösten estämättä pyynnöstä antaa kunnan viranomaisille kiinteistötietoja sisältävien kunnan rekisterien ylläpitoa ja veronsaajien oikeudenvalvontaa varten tarpeelliset:

1) tiedot kunnan kiinteistöverovelvollisista yksilöintitietoineen;

2) kunnan alueella olevan kiinteistön maapohjaa koskevat tiedot, joita ovat kiinteistön yksilöintitiedot, kaavatyyppiä, pinta-alaa, rakennusoikeutta ja käyttötarkoitusta koskevat tiedot, muut verotusarvon laskennan perusteena käytetyt maapohjaa koskevat tiedot sekä maapohjan ja vesivoiman verotusarvoa ja kiinteistöveroa koskevat tiedot;

3) kunnan alueella olevaa rakennusta koskevat tiedot, joita ovat rakennuksen yksilöintitiedot, rakennuksen verotusarvon laskennan perusteena käytetyt tiedot sekä rakennuksen verotusarvoa, käyttötarkoitusta ja kiinteistöveroa koskevat tiedot.

**Turvakiellon kohteena olevien henkilöiden yhteystietojen luovuttaminen**

Väestötietojärjestelmästä ja Väestörekisterikeskuksen varmennepalveluista annetun lain 21.8.2009/661 (jäljempänä väestötietolain, sellaisena kuin se on laissa 25.8.2016/670) 36 §:n mukaisesti henkilölle voidaan merkitä turvakielto väestötietojärjestelmään. Verohallinto saa tiedon henkilölle myönnetystä turvakiellosta väestötietoviranomaisilta.

Turvakielto koskee henkilön kotikunta-, asuinpaikka- tai osoitetietoa ja muuta yhteystietoa. Lisäksi turvakielto koskee myös henkilön omistuksessa tai hallinnassa olevan kiinteistön, rakennuksen ja huoneiston yksilöinti- ja sijaintitietoja, jos niitä ei voida käsitellä erillään turvakiellon kohteena olevista tiedoista, silloin kun henkilön tietoja luovutetaan väestötietojärjestelmästä.

Väestötietolain 36 §:n mukaan turvakiellon kohteena olevan henkilön yhteystieto saadaan luovuttaa vain sellaiselle viranomaiselle, jonka oikeus näiden tietojen käsittelyyn perustuu laissa tai sen nojalla säädetyn tai määrätyn kiellon kohteena olevan henkilön oikeutta tai velvollisuutta koskevan tehtävän, toimenpiteen tai toimeksiannon hoitamiseen. Väestötietolain 37 §:ssä säädetään, että viranomainen, jolle väestötietojärjestelmästä on luovutettu turvakiellon kohteena olevia tietoja, ei saa luovuttaa tietoja edelleen eikä antaa niitä sivullisen nähtäväksi tai käsiteltäväksi, jollei laissa toisin säädetä. Verohallinto voi edellä mainitussa laissa säädetyin edellytyksin luovuttaa kunnille väestötietojärjestelmästä saamiaan turvakiellon kohteena olevia tietoja.

Väestörekisterikeskus edellyttää, että Verohallinto pyytää väestötietolain 44 §:n mukaisen selvityksen niiltä viranomaisilta, joille Verohallinto luovuttaa turvakiellon kohteena olevia tietoja. Kyseisen säännöksen mukaan selvityksessä tulee kuvata, kuinka luovutettujen tietojen käyttö ja suojaus on tarkoitus järjestää. Selvitys on annettava kirjallisesti ja siinä on ilmoitettava, kuinka luovutettavien tietojen hallinnollinen ja fyysinen turvallisuus sekä henkilöstö-, tietoliikenne-, ohjelmisto-, tietoaineisto-, käyttö- ja laitteistoturvallisuus on tarkoitus varmistaa.

Verohallinto voi siten luovuttaa kunnalle edellä mainitut kiinteistöverotietoihin sisältyvät turvakiellon kohteena olevat tiedot, mikäli kunta toimittaa Verohallinnolle tämän ohjeen liitteenä olevan väestötietolain 44 §:n mukaisen selvityksen turvakiellon kohteena olevien tietojen käytöstä ja suojaamisesta. Mikäli kunta ei pyydä turvakiellon kohteena olevia tietoja ja anna riittävää selvitystä näiden tietojen lainmukaisesta käsittelystä, Verohallinto poistaa kunnalle luovutettavista kiinteistöverotiedoista turvakieltoasiakkaiden osalta seuraavat tiedot: *kiinteistötunnus, kiinteistön sijaintikunta, kiinteistön sijaintikunnan numero ja kiinteistön nimi*. Pyydämme huomioimaan, että turvakieltoasiakkaiden yhteystietojen poistamisella voi olla vaikutusta tietojen käytettävyyteen.

**Tietojen tilaaminen ja toimittaminen**

Kunnat voivat tilata vuoden 2018 kiinteistöverotiedot 28.9.2018 alkaen. Tiedot tilataan liitteenä olevalla lomakkeella, joka toimitetaan sähköpostitse Word-dokumenttina Verohallintoon osoitteeseen:

tiedonsiirto@vero.fi

Verohallinto toimittaa tiedot turvasähköpostillatilauksessa ilmoitetun yhteyshenkilönvirkasähköpostiosoitteeseen. Tietoja ei voida toimittaa yksityiseen sähköpostiosoitteeseen. Turvasähköpostiliikenteessä käytetään suojattua verkkopostilaatikkoa ja SSL salattua selainyhteyttä. Turvasähköpostin käyttö edellyttää, että vastaanottajalla on matkapuhelin, johon välitetään tiedoston avaamiseen tarvittava numerokoodi. Verohallinto lähettää kunnan ilmoittamalle yhteyshenkilölle sähköpostitse tarkemmat turvasähköpostin käyttöohjeet. Turvasähköposti on luettavissa vain 30 vrk:n ajan.

Verohallinnolla ei ole mahdollisuutta antaa muuta teknistä tukea tiedostojen avaamiseen liittyvissä kysymyksissä.

Kunnalla on oikeus saada tiedot maksutta.

**LUOVUTUSEHDOT**

*Tietojen käyttäminen*

Luovutettavia kiinteistöverotietoja koskevat nämä luovutusehdot, joita kunnan on noudatettava. Luovutuksen edellytyksenä on, että tietojen luovutus ei häiritse Verohallinnon perustehtäviä.

Kunta saa käyttää luovutettavia tietoja vain verotustietojen julkisuudesta ja salassapidosta annetun lain (1346/1999) 14 §:n 2 momentin mukaisesti kiinteistötietoja sisältävien kunnan rekisterien ylläpitoa ja veronsaajien oikeudenvalvontaa varten.

*Tietojen salassapito*

Luovutettavat kiinteistöverotiedot ovat salassa pidettäviä verotustietojen julkisuudesta ja salassapidosta annetun lain 1 ja 4 §:n nojalla.

Tietoja ei saa luovuttaa edelleen ilman laissa säädettyä perustetta.

Salassa pidettäviä tietoja ei saa ilmaista sivulliselle tai käyttää tietoja omaksi taikka toisen hyödyksi tai toisen vahingoksi (Laki verotustietojen julkisuudesta ja salassapidosta 1 ja 4 §, laki viranomaisten toiminnan julkisuudesta 22 ja 23 §).

Salassapitovelvollisuuden ja virkasalaisuuden rikkominen on säädetty rangaistavaksi (Rikoslaki (39/1889) 38 luku 1 §, 2 § tai rikoslaki 40 luku 5 §).

*Henkilötietojen käsittely*

Luovutettavat kiinteistöverotiedot sisältävät henkilötietoja, joiden käsittelyssä on noudatettava luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) annetun Euroopan parlamentin ja neuvoston asetuksen (EU) 2016/679 ja henkilötietolain (523/1999) säännöksiä.

Henkilötietoja on käsiteltävä lainmukaisesti, asianmukaisesti ja rekisteröidyn kannalta läpinäkyvästi. Henkilötietoja saa kerätä ja käsitellä vain tiettyä, nimenomaista ja laillista tarkoitusta varten, eikä niitä saa käsitellä myöhemmin näiden tarkoitusten kanssa yhteen sopimattomalla tavalla.

Henkilötietojen on oltava asianmukaisia, olennaisia, tarpeellisiin käyttötarkoituksiin rajoitettuja sekä täsmällisiä ja tarvittaessa päivitettyjä. Henkilötietoja tulee säilyttää tunnistettavassa muodossa ainoastaan tietojenkäsittelyn tarkoituksiin nähden tarpeellisen ajan, ja henkilötietojen käsittelyn asianmukainen turvallisuus on varmistettava teknisin ja organisatorisin toimin. Kunnan tulee rekisterinpitäjänä pystyä osoittamaan, että se on noudattanut henkilötietojen käsittelyä koskevia periaatteita. (Yleinen tietosuoja-asetus 5 artikla.)

Kunta ei saa oikeudettomasti ilmaista sivulliselle eikä käyttää omaksi tai toisen hyödyksi tai toisen vahingoksi niitä tietoja, jotka hän on henkilötietojen käsittelyyn liittyviä toimenpiteitä suorittaessaan saanut tietää toisen henkilön ominaisuuksista, henkilökohtaisista oloista, taloudellisesta asemasta taikka toisen liikesalaisuudesta. Henkilötunnusta ei tule merkitä tarpeettomasti henkilörekisterin perusteella tulostettuihin tai laadittuihin asiakirjoihin. (Henkilötietolaki 523/1999 13 § ja 33 §)

Henkilötietolain ja vaitiolovelvollisuuden rikkominen on säädetty rangaistavaksi (Henkilötietolaki 48 §, rikoslaki (39/1889) 38 luku 1 §, 2 §, 9 § ja 40 luku 5 §).

*Tietojen suojaaminen ja hävittäminen*

Kunnan on teknisin ja organisatorisin toimin varmistettava henkilötietojen asianmukainen turvallisuus mukaan lukien suojaaminen luvattomalta ja lainvastaiselta käsittelyltä sekä vahingossa tapahtuvalta häviämiseltä, tuhoutumiselta tai vahingoittumiselta. Henkilötietoja saa säilyttää tunnistettavassa muodossa ainoastaan niin kauan kuin on tarpeen tietojenkäsittelyn tarkoitusten toteuttamista varten. (EU:n yleinen tietosuoja-asetus 5 artikla e ja f kohta.)

Ulla-Maija Heikkilä

Tietopalvelupäällikkö

Mika Luttinen

Ylitarkastaja

**Lisätietoja**

Tietojen luovutukseen liittyvätasiat: tietoluvat@vero.fi

 Kiinteistöverotukseen liittyvät asiat: ylitarkastaja Auli Hirsjärvi (auli.hirsjarvi@vero.fi tai puh. 029 512 5150)

**LIITTEET**

Tilauslomake

Selvitys tietojen suojaamisesta